text: Sydtrafik fyrer direktøren
  07 december 2012 kl. 10.48
  Bestyrelsen for Sydtrafik fyrer direktør H.C. Bonde. Formand Poul Rosendahl begrunder afskedigelsen med, at bestyrelsen har mistet tilliden.
  - Det er en personsag, og det er vigtig for mig at understrege, at der ikke ligger noget kriminelt til grund for beslutningen. Det er mere fagligt. Der er det seneste halvandet år sat nogle skibe i søen, som ikke peger i samme retning som bestyrelsens ønsker, siger Poul Rosendahl til TV SYD.
  Poul Rosendahl håber, at passagerne på sigt vil komme til at mærke det i form af nyt tiltag, men han ønsker ikke at uddybe, hvilke tiltag bestyrelsen håber at kunne sætte i gang i forlængelse af fyringen.
  I første omgang håber han, at det nu vil lykkes at give afskedigelsessagen en god afrunding, og derefter skal bestyrelsen finde en ny kandidat til stillingen som direktør.
  